কবি জীবনানন্দ দাশের "বনলতা সেন" কবিতার এই লাইন দুটি বিশ্লেষণ কর। 
আমি ক্লান্ত প্রাণ এক, চারিদিকে জীবনের সমুদ্র সফেন,
আমারে দু-দণ্ড শান্তি দিয়েছিলো নাটোরের বনলতা সেন।
জীবনযাত্রা ঠিক যেমন সরলরেখায় চলে না, কবির পৃথিবীভ্রমণও তাকে বিভিন্ন সময়ে বিভিন্ন দিশায় নিয়ে গিয়েছে, কখনও স্থলে, কখনও জলে, ইতিহাসের অন্ধকারে ঢাকা সুপ্রাচীন রাজত্বে ও নগরে। এই সুদীর্ঘ যাত্রায় কবি ক্লান্ত। কিন্তু জীবনের নিত্য এই সমুদ্র মন্থনে যেন কেবলই হলাহল উপলব্ধ। শৈশব থেকে কৈশোর থেকে যৌবন—যেন অর্ধায়ু ব্যাতিত, সাংসারিক জালে জর্জরিত এই জীবনে সেই প্রতিশ্রুত অমৃত কোথায়? ঠিক তখনই কবি বনলতা সেন নাম্নী এক রহস্যময়ীর পরিচয় দেন। 

এই প্রসঙ্গে রবীন্দ্রনাথ ঠাকুরের একটি কবিতা উদ্ধৃত করা যেতে পারে:

বহু দিন ধ'রে বহু ক্রোশ দূরে
বহু ব্যয় করি বহু দেশ ঘুরে
      দেখিতে গিয়েছি পর্বতমালা,
             দেখিতে গিয়েছি সিন্ধু।
দেখা হয় নাই চক্ষু মেলিয়া
ঘর হতে শুধু দুই পা ফেলিয়া
      একটি ধানের শিষের উপরে
             একটি শিশিরবিন্দু।

অর্থাৎ যদিও আমরা প্রায়শই দূরদূরান্তে সৌন্দর্য্যের সন্ধানে যাই, অনেক সময় ঘরের কাছে, চোখের সামনের সৌন্দর্য্য অদেখা রয়ে যায়। "রূপসী বাংলার কবি" জীবনানন্দ দাশের "বনলতা সেন" কবিতায় যেন তেমনই একটা ভাবাবেগ ফুটে উঠেছে।

কবি যখন দূরদূরান্তে দীর্ঘ যাত্রার ফলে ক্লান্ত, তখন তার নিজের বাংলাদেশের নাটোরের বনলতা সেন তাকে দু-দণ্ড শান্তি দিয়েছিল। অর্থাৎ বহির্বিশ্বে তিনি যা খুঁজে পাননি, তিনি তা পেয়েছেন তার সুপরিচিত সবুজ বাংলায়। কবিতার শুরুতে জীবনানন্দ দাশ যেন তার পাঠককে একটা অ্যাডভেঞ্চারে নিয়ে গিয়েছিলেন, যেন পাঠককে এক বিমূর্ততার জালে আছন্ন করেছিলেন। কিন্তু স্তবকের শেষে তিনি পাঠককে একটি কংক্রিট চিত্র উপহার দিয়েছেন—বনলতা সেন—যেন বহুদিনের চেনা পরিচিত পাড়া বা প্রতিবেশী পাড়ার কোন এক রমণী।

অথচ এখানে কবিতার শেষ নয়! শেষ নয় কবির যাত্রার। বনলতা সেন কবিকে মাত্র কয়েক মুহূর্তের জন্য শান্তি প্রদান করেছেন। একটি জাহাজ বিধ্বস্ত নাবিক যেমন তৎ খুঁজে পেলে খুশিতে, আনন্দে আপ্লুত হয়—কবিও যেন ঠিক তেমনই এক আবেগ অনুভব করেছেন। আবার ঠিক যেমন তৎ সেই হারিয়ে যাওয়া নাবিকের গন্তব্য নয়, সাময়িক বিরাম মাত্র, ঠিক তেমনই কবি যেন বোঝাতে চেয়েছেন যে বনলতা সেনের সাথে তার সাক্ষাৎও সম্ভবত ক্ষনিকের জন্য।